Sametingets plan- og finanskomité er nå på komitéreise i det sørsamiske området.

I går var komiteen i Trondheim, hvor de hadde møte med kommunalråd i Trondheim Ola Lund Renolen (Miljøpartiet De Grønne) på Trondheim rådhus. De snakket blant annet om samiskundervisning, samisk hus og samisk barnehage.

På kvelden hadde de et møte med samer i Trondheim, hvor komiteen fikk høre litt om opplevelser, forventninger, utfordringer og ambisjoner.

I dag har komiteen vært i Snåsa og besøkt nye Saemien Sijte og det sørsamiske språk- og kompetansesenteret Gïelem nastedh. I morgen går turen til Storheia vindpark i Fosen, hvor de skal på befaring sammen med Fosen reinbeitedistrikt.

I et område der samisk språk og kultur ble forsøkt usynliggjort og assimilert, gjør det godt å se hvordan det samiske løftes bit for bit i Trøndelag og spesielt i Snåsa. Nytt museum Saemien Sijte er selvsagt et løft. Sørsamisk skilting og språklige folier i bygda gjør inntrykk og er eksempel for samiske språkforvaltnings kommuner. Skryt til Coop her som også skilter stort på sørsamisk, sier nestleder i komiteen Elisabeth Erke.